**Ν.Ε Γλώσσα Γ’ Λυκείου**

**Σχολική Περίοδος : 2020-2021**

**Επιμέλεια : Στράτος Τσαγκαρής**

**Η αλλοτρίωση του σημερινού ανθρώπου**

Σήμερα ο άνθρωπος των βιομηχανικών κοινωνιών ζει τον εαυτό του και τους άλλους όπως ζει τα πράγματα, τα αντικείμενα, απλώς με τις αισθήσεις και με το νου, αλλά σύγχρονα χωρίς καμιά καρποφόρα σχέση ...προς. τον., εαυτό του και το περιβάλλον, γιατί έχει αλλοτριώσει τον εαυ­τό του. Δεν τον αισθάνεται σαν κέντρο και δημιουργό της τεχνικής του κατασκευής, του κατασκευάσματος του, παρά σαν υπηρέτη του. Όσο πιο πελώριες είναι οι δυνάμεις πού έχει αποδεσμεύσει ο άνθρωπος, τό­σο και πιο αδύνατο αισθάνεται τον εαυτό του σήμερα μέσα στις βιομη­χανικές κοινωνίες. Κατέχεται από την ίδια τη δημιουργία του, τη στιγμή πού χάνει τον εαυτό του.

Ό σκοπός του σημερινού ανθρώπου, πού ζει μέσα στις βιομηχανι­κές κοινωνίες, είναι να πουλήσει τον εαυτό του με επιτυχία στην αγορά. Γι' αυτό και δεν αντλεί τη συναίσθηση του εαυτού του από την ενεργη­τικότητα του σαν ένα όν πού σκέπτεται και αγαπά, παρά από τον κοινωνικοοικονομικό ρόλο του. Το αίσθημα της αξίας του εξαρτάται από την *επιτυχία,* δηλαδή από το αν μπορεί να πουλήσει σε συμφέρουσα τιμή τον εαυτό του, το σώμα του, τη νόηση του, τη νοητική του ικανότητα και δυνατότητα. Και ή ψυχή του ακόμη είναι το κεφάλαιο του.

Ανθρώπινες ιδιότητες, όπως φιλία, ευγένεια, καλοσύνη και άλλα πιο ιερά ακόμη πράγματα αντικρίζονται σαν εμπορεύματα, είδη χρήσιμα, α­ναγραμμένα επάνω στο πακέτο της *«προσωπικότητας»,* πού βοηθούν στην ανθρώπινη αγορά να επιτευχθούν υψηλότερες τιμές.

Έτσι είναι φανερό πώς ή εκτίμηση των ίδιων των ικανοτήτων του ανθρώπου εξαρτάται από παράγοντες πού βρίσκονται έξω απ' αυτόν, βρίσκονται δηλαδή στην παραπαίουσα κρίση της αγοράς, ή οποία απο­φασίζει για την αξία του κατά τον ίδιο τρόπο πού κρίνει και αποφασίζει για κάποιο εμπόρευμα, για αντικείμενα δηλαδή και πράγματα πού δεν έχουν οντότητα, *εαυτό.* Κατ' αυτόν τον τρόπο οι άνθρωποι του βιομη­χανικού πνεύματος των κοινωνιών μας, πού βάζει τη σφραγίδα του επά­νω στην κοινωνική μας οργάνωση, τείνουμε να χάσουμε τον εαυτό μας κάτω από τους πολλούς ρόλους με τους οποίους ντυνόμαστε, και τις πολλές μάσκες πού φορούμε.

Ό άνθρωπος του τεχνικού πολιτισμού μεταβίβασε το καθαυτό «εί­ναι» του, εκποίησε κατά κάποιο τρόπο τον εαυτό του. Κι έτσι αφαίρεσε τη γνήσια έκφραση του, τη συμπίεσε στις συμπληγάδες της ή τεχνο­κρατία, τον αποξένωσε από τον πλησίον του και δυστυχώς κι από τον ίδιο τον εαυτό του.

**Ίω. Ν. ΞΗΡΟΤΥΡΗΣ**

**ΠΑΡΑΓΩΓΗ ΛΟΓΟΥ**

**Σε ένα αποδεικτικό δοκίμιο 350-400 λέξεων να αναπτύξετε τις θέσεις και τα επιχειρήματά σας σχετικά με τους τρόπους με τους οποίους ο σύγχρονος άνθρωπος μαζοποιείται και προσαρμόζεται στην κοινωνία του και στις αρνητικές συνήθειές της και να επισημάνετε ορισμένες από τις επιπτώσεις της. Στη συνέχεια να υποβάλετε τις προτάσεις σας για την ανάκτηση της ελευθερίας του ατόμου από την καταδυνάστευση της μαζοποίησης.**